Hierdie artikel handel oor die Bybelse persoon. Vir ander gebruike, sien Eva (dubbelsinnig). Eva (Hebreeus: חַוָּה, Chava; Arabies: حَوَّاء, Ḥawwāʾ; Grieks: Εὕα, Heúa; Latyn: Eva) is 'n persoon in Beresjiet/Genesis van die Hebreeuse Bybel en in die skeppingsverhaal in die Koran. Volgens die skeppingsverhaal van die Abrahamitiese gelowe was sy die eerste vrou. Eva is bekend as Adam se vrou. Volgens die tweede hoofstuk van Beresjiet/Genesis is Eva deur God (JHWH/Allah) uit een van Adam se ribbebene geskape, om Adam se metgesel te wees. Sy val onder die versoeking van die slang om die verbode vrug van die boom van kennis van goed en kwaad te eet. Sy deel die vrug met Adam, en as gevolg daarvan word die eerste mense uit die Tuin van Eden verban. Christelike kerke verskil oor hoe hulle Adam en Eva se ongehoorsaamheid aan God (dikwels die sondeval genoem) beskou, en die gevolge wat hierdie optrede op die res van die mensdom gehad het. Christelike en Joodse leringe hou Adam (die eerste man) en Eva soms op 'n ander vlak van verantwoordelikheid vir die sondeval, hoewel volgens Islamitiese leringe albei ewe verantwoordelik is.